स्मार्ट फोन टेलीफोनिक वार्तालाप के अलावा रोजमर्रा के कई जरूरी काम निपटाने में मददगार होने के साथ ही यह हम सबकी जिंदगी का अहम हिस्सा बन चुका है। मार्केट रिसर्च कंपनी ईमार्केटर के अनुसार इस वर्ष के अंत तक भारत में स्मार्टफोन का इस्तेमाल करने वालों की संख्या तकरीबन 33.7 करोड़ हो जाएगी जो कि देश की एक चौथाई आबादी से ज्यादा होगी। ईमार्केटर के आंकड़ों के अनुसार देश में स्मार्टफोन उपभोक्ताओं की संख्या में प्रतिवर्ष 3.1 करोड़ का इजाफा हो रहा है। ईमार्केटर के वरिष्ठ विश्लेषक क्रिस बेंडट्सेन तो यहां तक कहते हैं कि जिस गति से भारत में स्मार्टफोन के उपभोक्ता बढ़ रहे हैं और ग्रामीण क्षेत्रों में इसकी पहुंच बढ़ रही है उससे उम्मीद है कि अगले चार साल में यहां स्मार्टफोन का इस्तेमाल करने वालों की तादाद करीब 50 करोड़ हो जाएगी।